钦定古今图书集成/明伦汇编/氏族典/第221卷 > 《廖用贤尚友录》 > 花云
## 钦定古今图书集成/明伦汇编/氏族典/第221卷 > 《廖用贤尚友录》 > 花云

按《明外史花云传》：“云，怀远人，貌伟而黑，骁勇绝伦。至
正十三年，从太祖临濠，克怀远，拔全椒，袭缪家寨。太
祖将取滁州，率数骑猝遇贼数千，云卫太祖突阵出，
遂克滁州。从取和州，授管勾。从克集庆，擢总管，授前
部先锋。从拔常州，擢行枢密院判，阶安远大将军，还
守太平。二十年闰五月，陈友谅以舟师来寇，云与知”
府许瑗、院判王鼎、元帅朱文逊御之，文逊战死。友谅
攻三日不克，乃以巨舟乘涨，令士卒缘舟尾攀堞登
城，遂陷。缚云急。云怒，大呼，缚尽裂起，夺守者刀，杀五
六人，大骂。贼怒，碎其首，缚于舟樯丛射之而死。瑗、鼎
亦抗骂死。太祖即吴王位，追封云东丘郡侯，立祠祀
之。方战急，云妻郜祭家庙，挈三岁儿泣语家人曰：“城
破，吾夫必死。吾义不独存，然不可使花氏无后，若辈
善抚育之”云。被执，郜赴水死。侍儿孙抱儿行，被掠至
九江。军中恶儿啼，孙氏夜投渔家，脱簪珥属养之。及
汉兵败，孙往渔家窃儿走。行逾年，达太祖所。太祖赐
名炜，累官水军左卫指挥佥事。世宗即位之岁，其五
世孙为辽复州卫指挥，请于朝，赠“郜贞烈夫人”，孙安
人。